เปิดสถิติยื่นแบบภาษีเงินได้ฯ ก่อน-หลังโควิด
ชี้ช่วงโควิดยอดยื่นแบบลดฮวบ คาดแนวโน้มปีภาษี 2565 ดีขึ้น พร้อมตั้งเป้าภายใน 10 ปี สร้างความสมดุลงบประมาณ ขยายฐานภาษีเพิ่ม
26 ม.ค. 2566

นายอาคม เติมพิทยาไพสิฐ รัฐมนตรีว่าการกระทรวงการคลัง เปิดเผยว่า ในปีภาษี 2565 เริ่มเห็นแนวโน้มจำนวนผู้ยื่นแบบแสดงรายการภาษี และมีภาษีที่ต้องชำระ สำหรับภาษีเงินได้บุคคลธรรมดากลับมาเพิ่มขึ้น ใกล้เคียงปีภาษี 2562
 
เนื่องจากในช่วงโควิดระหว่างปี 2563-2564 ประชาชนยื่นแบบแสดงรายได้ลดลง จากรายได้ลด โดยมีรายละเอียด ดังนี้
  
•    ปีภาษี 2562 ประชาชนยื่นแบบแสดงรายการภาษีเงินได้บุคคลธรรมดา 11.8 ล้านคน มีผู้ที่มีภาระภาษีต้องจ่ายจำนวน 4.02 ล้านคน
 
•    ปีภาษี 2563 ประชาชนยื่นแบบแสดงรายการภาษีเงินได้บุคคลธรรมดา 10.6 ล้านคน โดยมีผู้ที่มีภาระภาษีต้องจ่ายจำนวน 3.95 ล้านคน
 
•    ปีภาษี 2564 ประชาชนยื่นแบบแสดงรายการภาษีเงินได้บุคคลธรรมดา 10.3 ล้านคน โดยมีผู้ที่มีภาระภาษีต้องจ่ายจำนวน 4.17 ล้านคน
 
•    ปีภาษี 2565 ที่จะต้องมียื่นภาษีตั้งแต่ 1 มกราคม ถึง 31 มีนาคม 2566 นั้น คาดว่าจะมีผู้ยื่นแบบจำนวน 11.3 ล้านคน
 
อย่างไรก็ดี ภายใต้โครงสร้างภาษีในปัจจุบัน ประเทศไทยยังสามารถขยายฐานภาษีได้อีก ซึ่งจะมีการพยายามดึงให้คนเข้าสู่ระบบภาษี ส่วนร่วมในการชำระภาษีมากขึ้น โดยรัฐบาลได้ตั้งเป้าหมายว่า ภายใน 10 ปีข้างหน้า จะเข้าสู่การจัดทำงบประมาณสมดุล ด้วยการเพิ่มประสิทธิภาพในการจัดเก็บภาษีและขยายฐานภาษี